Aktar minn elf persuna dalgħodu mxew minn Bormla sa Smart City, bħala parti minn Pink October: sensiela ta' attivitajiet tul dan ix-xahar bil-għan li titqajjem kuxjenza dwar il-kanċer tas-sider. Fost dawn kien hemm is-sinjura Michelle Muscat, chairperson tal-Fondazzjoni Marigold. Familji, ħbieb, kollegi, u anke annimali dalgħodu pparteċipaw fil-mixja. Interssanti li kien hemm play area apposta għall-annimali domestiċi fi Smart City, fejn intemmet il-mixja. Kien hemm min saħansitra bgħatilna ritratti tal-ħbieb b'erba' saqajn, libsin tal-okkażjoni – il-kulur roża li jirrappreżenta l-battalja kontra l-kanċer tas-sider. Kollox beda minn Pjazza Gavino Gulia, u baħar ta' kulur roża mexa din ir-rotta ftit ftit. Il-kampanja nazzjonali Pink October hija organizzata bil-ħsieb li jinġabru l-fondi u tiżdied il-kuxjenza fuq il-prevenzjoni tal-kanċer tas-sider, ir-riċerka u l-apparat tekniku għat-titjib tal-kwalità tal-ħajja tal-pazjenti milquta bil-kanċer. L-għan ta' Pink October huwa li jinġabru €90,000 minn kumpaniji, donazzjonijiet privati u minn attivitajiet li se jittellgħu matul ix-xahar t' Ottubru. Il-fondi se jintużaw biex tinxtara magna Faxitron Biovision, li tkompli ttejjeb il-preċiżjoni dijanjostika u l-effettivita tal-kirurġija tas-sider u ta' tipi oħra ta' kanċer Għat-tielet sena l-attivitajiet marbuta ma' Pink October qed isiru taħt l-awspiċi tal-Fondazzjoni Marigold li flimkien magħha ingħaqdu l-forzi tal-organizazzjonijiet Action for Breast Cancer u Europa Donna. L-ewwel attività tal-massa għal dan ix-xahar kienet ġirja bil-muturi mill-bajja Golden Sands f'Għajn Tuffieħa sa quddiem il-ġnien tal-Gżira. Wara din l-attività inġabru aktar minn ħamest'elef ewro u li bihom se tiġi iffinanzjata magna ġdida li se tinxtara għall-Isptar Mater Dei sabiex tgħin fil-bijopsija tal-pazjent li jiżviluppalu kanċer fis-sider. Saret ukoll 'Run to the Rhythm', ġirja ta' 10km li telqet mill-Kumpless Turistiku ta' Bay Street, San Ġiljan, nhar il-Ħadd 16 ta' Ottubru, u baqgħat sejra sal-Gżira u lura. Dan huwa kliem Michelle Muscat fil-bidu tal-kampanja.